舍弟生子
作者：馮時行
朝代：宋

paragraphs: 多女信無助，多男復何虞。
我固喜二仲，輩出三丈夫。
圓郎未解語，手欲學抹朱。
閏郎好神氣，兩眼澄秋湖。
復有新生兒，初探玄海珠。
一一閲清俊，並是千里駒。
胡爲集我家，足視種德符。
昆弟若一體，在爾猶在吾。
堂前有雙親，各已皓鬢鬚。
抱弄想慰意，顔色朝愉愉。
未問壯門戶，悅親良所須。
况我藜藿腸，要當飽典謨。
足以立家學，燦燦遺羣雛。
爾後更五稔，汝等行不扶。
我欲爲道肥，汝當爲書癯。
富貴何足道，陸賈真洪儒。